May | 2020 | MaanKind
Verlede jaar hierdie die tyd het ek geskryf: Show me a sign, she asked. Have yourself a Heart, my beloved, said the Universe. And the heartrock was there, right at her feet in the sand.
Vandag weet ek ek het bietjie geleer in 'n jaar. As ek deur my Facebook Memories kyk, sien ek al die wonderlike goed wat ons beleef het die afgelope 12 jaar wat Facebook my die geleentheid bied om daaraan herinner te word. Veral in Mei, wat die weer eintlik oral in die wêreld vir my lekker is en dit ons stil seisoen is. (Hierdie jaar het ons stil seisoen 'n paar maande te vroeg aangebreek, sonder dat ons enige keuse in die saak gehad het. )
Elke oggend word ek oorval deur 'n emosie van dankbare tevredenheid, van diepe vrede in my hart. As die Coronavirus my kom vat, is ek tevrede dat ek baie gesien en beleef het. Oorsese reise, maar ook die mooiste klippies onder my voete om my te herinner dat ek vreugde vind in die eenvoudige dingetjies.
Dan wag my dag weer en ek moet letterlik my tyd priotiseer tussen projekte waarmee ek besig is. My hipnosekursus is amper klaar na amper drie jaar se studie; daardie manuskrip se veranderinge vorder goed; nog 'n skrywersonderhoud wag vandag; stapels boeke wag en daar isnovnog nuwe planne waaraan ons slyp. Tussenin het ek heelwat "dorpswerk" tydens die Covid-19 krisis.
So stoei ons maar elke dag tussen spirituele denke en aardse goeters. Aan die een kant sien en verstaan jy die groter prentjie, verstaan jy die doel van alles. Tog vrywaar dit jou ook nie soms van aardse irritasie nie.
Middelgrond is Vrugbare Grond
Raak jy ook gefrustreerd met hoe dinge is? Dink jy ook soms dit waarvoor jy gehoop het gaan nie gebeur nie? Word jy ook bang as jy realiteite in die oë kyk? Sien jy dikwels al twee kante van 'n saak in, al maak dit jou ongemaklik? Begin jy soms kriewel omdat jy iets wat jy voorheen verdedig het, liewer wil wegwens en die vlaktes inhol?
Dalk het jy soos baie van ons net eenvoudig gatvol geraak vir die idee dat jy ten alle koste PC moet wees, en saam veg vir alles wat woke klink, en virtue signals gooi sonder om regtig oor 'n saak te dink of te redeneer.
Gee my die middelgrond en ek ploeg hom om en saai saad wat hopelik op vrugbare grond sal val en gesonde vrugte sal dra.
Sien julle hierdie box? Dis uit hom waaruit ek nou geklim het, en hier voor die hele gemeente bely dat ek moeg is om in boksies gedruk te word as ek my nie kan vereenselwig met die gewilde standpunt van die dag of die groep nie. Ek loop meestal op middelgrond, soms op dun lyne en nou en dan loer ek oor 'n afgrond, maar ek kyk om my, vorentoe en agtertoe en alles wat ek sien, bêre ek voortaan in hierdie box. Ek sal die deksel afhaal (as ek wil), wanneer jy iets wil sien. As jy nie hou van wat jy sien nie, wys ek jou hoe om jou eie boks te maak sodat jy jou goeters daarin kan bêre.
My nuwe modus operandi: Lees koerante, kyk nuus, weet wat aangaan. Maar gesels nie saam oor Die Saak van die Dag nie. Dit loop sonder uitsondering in sirkels, mense wil mekaar in kampe skop. Nee. Genoeg nou. My middelgrond skrop lekker en my draad sit lekker.